
    asupra

Proiectului de Lege pentru modificarea și completarea Legii nr.199/2023 a învățământului superior
În conformitate cu prevederile art.95 din Regulamentul Camerei Deputaților, republicat, cu modificările ulterioare, Comisia juridică, de disciplină și imunități a fost sesizată, spre dezbatere și avizare, cu Proiectul de Lege pentru modificarea și completarea Legii nr.199/2023 a învățământului superior, trimis cu adresa nr.PL-x 670 din 11 decembrie 2024, înregistrat cu nr.4c-13/1064 din 11 decembrie 2024. 
Senatul, în calitate de primă Cameră sesizată, a adoptat inițiativa legislativă în ședința din ziua de 9 decembrie 2024. 
Camera Deputaților este Cameră decizională, în conformitate cu prevederile art. 75 alin. (1) și (3) din Constituția României, republicată și ale art.92 alin.(9) pct.1 din Regulamentul Camerei Deputaților, republicat, cu modificările ulterioare.
Proiectul de lege are ca obiect de reglementare modificarea art.18 din Legea nr.199/2023, în scopul detalierii expresiei stabilirea unor mecanisme de raportare și de protecție a victimelor. Astfel, inițiativa definește sistemul de raportare și de sancționare a abuzurilor din mediul universitar și sprijină oferirea posibilității victimelor de a transmite sesizări anonime și, totodată, reglementează în mod explicit și neechivoc mecanisme de sprijin și protecție suplimentară pentru victimele infracțiunilor sexuale săvârșite în instituțiile de învățământ superior.
Potrivit prevederilor art.62 și 133 din Regulamentul Camerei Deputaților, republicat, cu modificările ulterioare, Comisia juridică, de disciplină și imunități a dezbătut inițiativa legislativă în ședința desfășurată în format mixt  din ziua de 4 martie 2025.

Membrii comisiei au examinat proiectul de lege supus avizării, expunerea de motive, avizul favorabil transmis de Consiliul Economic și Social prin adresa cu nr.5499 din 10 septembrie 2024 și avizul favorabil cu observații și propuneri al Consiliului Legislativ, înregistrat cu nr.947 din 17 septembrie 2024.

În urma dezbaterilor, Comisia juridică, de disciplină și imunități a hotărât, cu unanimitate de voturi, avizarea favorabilă a inițiativei legislative, în forma transmisă Comisiei juridice, de disciplină şi imunităţi de către Biroul permanent. 
În raport de obiectul și conținutul reglementării, proiectul de lege face parte din categoria legilor ordinare.

